CELEX: 62014TN0434
Language: fi
Date: 2014-06-16 00:00:00
Title: Asia T-434/14: Kanne 16.6.2014 – Arbuzov v. neuvosto

25.8.2014   
            
            
               FI
            
            
               Euroopan unionin virallinen lehti
            
            
               C 282/42
            
         Kanne 16.6.2014 – Arbuzov v. neuvosto
   (Asia T-434/14)
   2014/C 282/56
   Oikeudenkäyntikieli: tšekki
   
      Asianosaiset
   
   
      Kantaja: Sergej Arbuzov (Kiev, Ukraina) (edustajat: asianajaja M. Machytková ja asianajaja P. Radošovský)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 5.3.2014 annetun neuvoston päätöksen 2014/119/YUTP (EUVL L 66, s. 26) ja Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun päätöksen 2014/119/YUTP täytäntöönpanosta 14.4.2014 annetun neuvoston täytäntöönpanopäätöksen 2014/216/YUTP (EUVL L 111, s. 91) siltä osin kuin ne koskevat kantajaa ja
            
         
               —
            
            
               velvoittamaan neuvoston vastaamaan omista oikeudenkäyntikuluistaan ja korvaamaan kantajan oikeudenkäyntikulut kokonaisuudessaan.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa neljään kanneperusteeseen.
   
               1)
            
            
               Ensimmäinen kanneperuste, joka perustuu syyttömyysolettaman, oikeuden oikeudenmukaiseen oikeudenkäyntiin ja puolustautumisoikeuksien loukkaamiseen.
               
                           —
                        
                        
                           Kantaja väittää kanteensa tueksi muun muassa, että hänet sisällytettiin neuvoston päätöksen 2014/119/YUTP liitteessä olevaan luetteloon neuvoston täytäntöönpanopäätöksellä 2014/216/YUTP ennen kuin hänen väitettyä rikollista toimintaansa Ukrainassa koskeva tutkinta aloitettiin.
                        
                     
                           —
                        
                        
                           Kantaja toteaa sitten, että oikeutta oikeudenmukaiseen oikeudenkäyntiin loukattiin, koska syyttömyysolettamaa koskevaa oikeudellista periaatetta loukattiin. Kantaja väittää lisäksi, että neuvosto ei ilmoittanut kantajalle tämän sisällyttämisestä luetteloon ja tätä koskevien rajoittavien toimenpiteiden perusteista eikä antanut kantajalle mahdollisuutta saada tietoa kyseisistä seikoista kohtuullisessa ajassa mainittujen toimenpiteiden toteuttamisesta. Kantaja väittää, että hän ei voinut ilmaista näkemystään riidanalaisesta päätöksestä asianmukaisella tavalla tai käyttää puolustautumisoikeuttaan päätöksen antamista välittömästi seuranneena aikana.
                        
                     
         
               2)
            
            
               Toinen kanneperuste, joka perustuu siihen, että neuvosto ylitti toimivaltuutensa.
               
                           —
                        
                        
                           Kantaja riitauttaa neuvoston riidanalaisessa toimenpiteessä olleet muodolliset puutteet. Kantajan mielestä perustelut sisältävässä toimenpiteiden osassa esitetty rikosoikeuteen liittyvä peruste on täysin riittämätön eikä ilmeisestikään sisällä todellisia poliittisia perusteita tai väitettyjä ihmisoikeuksien loukkauksia koskevia perusteita, jotka mainitaan vain yleisesti johdannossa. Kantaja väittää lisäksi, että neuvosto ylitti toimivaltuutensa, koska toimenpiteille virallisesti ilmoitetut syyt eivät kuulu niiden asioiden piiriin, joissa neuvostolla on oikeus toteuttaa toimenpiteitä.
                        
                     
         
               3)
            
            
               Kolmas kanneperuste, joka perustuu omaisuudensuojan loukkaamiseen.
               
                           —
                        
                        
                           Kantaja väittää tältä osin, että seuraamus on suhteeton ja merkitsee kansainvälisessä oikeudessa taatun omaisuudensuojan loukkaamista.
                        
                     
         
               4)
            
            
               Neljäs kanneperuste, joka perustuu siihen, että oikeutta henkilökohtaiseen koskemattomuuteen, oikeutta yksityis- ja perhe-elämän kunnioittamiseen ja syrjintäkiellon periaatetta on loukattu.
               
                           —
                        
                        
                           Kantaja väittää tässä yhteydessä, että annettu toimenpide on toimi, joka haittaa oikeutta henkilökohtaiseen koskemattomuuteen, mikä vaikuttaa kantajan perhe-elämän ja yksityisyyden piiriin.
                        
                     
                           —
                        
                        
                           Kantajan hyvälle maineelle on hänen mukaansa aiheutunut vahinkoa ja hän on menettänyt ihmisarvonsa sen vuoksi, että neuvosto tosiasiallisesti syytti häntä riidanalaisessa päätöksessä ja täytäntöönpanopäätöksessä Ukrainan valtion varojen siirtämisestä ulkomaille ja ihmisoikeuksien loukkauksista, vaikka yhtäkään näistä rikoksista ei ole koskaan näytetty toteen kantajan kohdalla ja kantaja ei edes ollut tutkinnan kohteena tällaisiin rikoksiin syyllistymisestä ajankohtana, jolloin hänet sisällytettiin luetteloon.
                        
                     
                           —
                        
                        
                           Kantaja väittää lisäksi, että neuvoston toimenpide on syrjivä, koska hänet sisällytettiin luetteloon ilman mitään todellista syytä ja päinvastoin luettelo ei sisällä henkilöitä, jotka pitäisi sisällyttää siihen heidän Ukrainan intressejä vastaan kohdistuvan toimintansa vuoksi.